**N Á V R H**

**V Y H L Á Š K A**

**Ministerstva pôdohospodárstva Slovenskej republiky**

z ...................,

**ktorou sa ustanovujú podrobnosti o vykonávaní štátnych odrodových skúšok, vydávaní osvedčení o šľachtení nových odrôd pestovaných rastlín a osvedčení o udržiavacom šľachtení odrôd pestovaných rastlín a o náležitostiach Štátnej odrodovej knihy a Listiny registrovaných odrôd**

Ministerstvo pôdohospodárstva Slovenskej republiky podľa § 10 písm. a) až c) zákona   
č. ..../....... Z. z. o pôsobnosti orgánov štátnej správy v oblasti registrácie odrôd pestovaných rastlín a uvádzaní množiteľského materiálu pestovaných rastlín na trh ustanovuje:

§ 1

Predmet úpravy

Táto vyhláška upravuje podrobnosti o

1. vykonávaní štátnych odrodových skúšok (ďalej len „odrodová skúška“),
2. vydávaní osvedčení o šľachtení nových odrôd pestovaných rastlín a osvedčení o udržiavacom šľachtení odrôd pestovaných rastlín,
3. náležitostiach Štátnej odrodovej knihy a Listiny registrovaných odrôd.

§ 2

Vykonávanie odrodových skúšok

(1) Odrodové skúšky na účely registrácie odrôd pestovaných rastlín (ďalej len „odroda“) sa vykonávajú pre druhy pestovaných rastlín (ďalej len „druh“) uvedených v osobitnom predpise[[1]](#footnote-2)). Odrodové skúšky na účely registrácie odrôd ostatných druhov sa vykonávajú na základe dobrovoľnosti.

(2) Odrodové skúšky pozostávajú zo

1. skúšky hospodárskej hodnoty pre druhy uvedené v prílohe č. 1,
2. skúšky na odlišnosť, vyrovnanosť a stálosť odrody (ďalej len „ skúška DUS“),
3. skúšky technologickej kvality pri druhoch uvedených v metodickom pokyne na vykonávanie odrodových skúšok.

(3) Odrodové skúšky sa vykonávajú podľa metodiky odrodových skúšok pre príslušný druh, ktorá ustanovuje najmä počty skúšobných lokalít, pravidlá na zakladanie (sejba), hnojenie, predplodinu, chemické ošetrovanie, termín zberu, vyhodnotenie úrody, zaslanie vzoriek a požiadavky na technologickú kvalitu, vedenie kompletnej dokumentácie o priebehu vegetácie v odrodových skúškach pre daný druh a ich vyhodnotenie.

(4) Skúšky hospodárskej hodnoty sa vykonávajú

1. dva až tri roky, ak ide o jednoročné druhy; ak má odroda skončené odrodové skúšky na odlišnosť, vyrovnanosť a stálosť a dosiahne veľmi dobré výsledky hospodárskej hodnoty, tieto skúšky sa nemusia vykonávať v treťom roku,
2. najmenej dva úžitkové roky, ak ide o viacročné druhy,
3. tri roky plnej rodivosti, ak ide o odrody viniča hroznorodého,
4. päť rokov plnej rodivosti, ak ide o klony viniča hroznorodého,
5. tri roky produkcie rezkov, ak ide o podpníkový vinič, a tri roky plnej rodivosti, ak ide o naštepené odrody alebo klony viniča hroznorodého.

(5) Skúšky DUS sa vykonávajú podľa metodík uvedených v osobitnom predpise1).

(6) Skúšky DUS sa môžu vykonať u žiadateľa alebo na inom odbornom pracovisku inej fyzickej osoby alebo právnickej osoby

1. ak ide o druhy, ktorých registrácia je dobrovoľná alebo
2. na základe medzinárodnej dohody.

(7) Skúškou technologickej kvality odrody sa overuje súhrn kvalitatívnych znakov, ktoré sú charakteristické pre danú odrodu druhu a ktoré určujú jej využitie na výživu človeka alebo hospodárskych zvierat alebo na priemyselné spracovanie.

§ 3

Odrodové skúšky registrovanej odrody

(1) Do odrodových skúšok registrovanej odrody možno prihlásiť odrodu

1. registrovanú v Slovenskej republike alebo
2. zapísanú v Spoločnom katalógu odrôd.

(2) Žiadosť o vykonanie odrodových skúšok registrovanej odrody sa podáva na tlačive, ktorého vzor je uvedený v prílohe č. 2.

(3) Odrodové skúšky registrovanej odrody sa vykonávajú najmenej jeden rok podľa metodiky odrodových skúšok pre príslušný druh.

(4) Žiadateľ

1. podá žiadosť podľa odseku 2 v štátnom jazyku[[2]](#footnote-3)) alebo v inom z úradných jazykov Európskeho spoločenstva v termíne ustanovenom v metodickom pokyne,
2. bezplatne poskytne množiteľský materiál odrody v množstve, kvalite a termíne ustanovenom v metodickom pokyne,
3. uhradí náklady na skúšanie.

(5) Žiadosť podľa odseku 2 je podkladom pre uzavretie zmluvy o vykonaní odrodových skúšok registrovanej odrody.

(6) Odrodové skúšky registrovanej odrody môžu vykonávať aj poverené odborne spôsobilé fyzické osoby a právnické osoby, ktoré majú vytvorené personálne, technické a materiálne podmienky na skúšanie odrôd.

(7) Po vykonaní odrodových skúšok registrovanej odrody sa zostavuje prehľad registrovaných odrôd s uvedením ich hospodárskych vlastností, ktorý sa zverejňuje.

§ 4

Osvedčenie o šľachtení nových odrôd a osvedčenie o udržiavacom šľachtení odrôd

(1) Žiadosť o vydanie osvedčenia o šľachtení nových odrôd a žiadosť o vydanie osvedčenia o udržiavacom šľachtení odrôd obsahuje tieto údaje:

1. meno, priezvisko a adresu trvalého pobytu, ak ide o žiadateľa, ktorý je fyzickou osobou alebo obchodné meno a sídlo, ak ide o žiadateľa, ktorý je právnickou osobou,
2. identifikačné číslo žiadateľa,
3. predmet šľachtenia,
4. dátum podania a podpis žiadateľa.

(2) K žiadosti podľa odseku 1 sa prikladá čestné vyhlásenie o vykonávaní šľachtenia nových odrôd alebo čestné vyhlásenie o vykonávaní udržiavacieho šľachtenia odrôd spolu s výpisom z obchodného registra, ak žiadateľ je právnická osoba, alebo výpis z evidencie, ak žiadateľ je súkromne hospodáriaci roľník. Výpis z obchodného registra alebo výpis z evidencie súkromne hospodáriacich roľníkov nesmie byť v deň podania žiadosti starší ako tri mesiace.

(3) Vzor čestného vyhlásenia o vykonávaní šľachtenia nových odrôd je uvedený v prílohe č. 3, vzor čestného vyhlásenia o vykonávaní udržiavacieho šľachtenia odrôd je uvedený v prílohe č. 4.

(4) Osvedčenie o šľachtení nových odrôd alebo osvedčenie o udržiavacom šľachtení odrôd sa vydá, ak žiadateľ splnil podmienky na jeho vydanie podľa odsekov 1 a 2 a uhradil náklady na ich vydanie.

(5) Vzor osvedčenia o šľachtení nových odrôd je uvedený v prílohe č. 5. Vzor osvedčenia o udržiavacom šľachtení odrôd je uvedený v prílohe č. 6.

§ 5

Náležitosti Štátnej odrodovej knihy a Listiny registrovaných odrôd

(1) Štátna odrodová kniha je zoznam všetkých odrôd, ktoré majú platnú registráciu, ktorým sa registrácia zrušila a ktorým registrácia uplynula.

(2) Do Štátnej odrodovej knihy sa zapisuje najmä

1. názov odrody, v prípade zmeny názvu odrody aj dátum nadobudnutia právoplatnosti rozhodnutia o zmene názvu odrody,
2. latinský názov a slovenský názov druhu, ku ktorému odroda patrí,
3. evidenčné číslo odrody,
4. meno, priezvisko a adresu trvalého pobytu alebo obchodné meno a sídlo žiadateľa,
5. meno, priezvisko a adresu trvalého pobytu alebo obchodné meno a sídlo udržiavateľa odrody,
6. dátum doručenia žiadosti o registráciu odrody,
7. dátum nadobudnutia právoplatnosti rozhodnutia o registrácii odrody,
8. dátum nadobudnutia právoplatnosti rozhodnutia o predĺžení registrácie odrody,
9. dátum nadobudnutia právoplatnosti rozhodnutia o zrušení registrácie odrody,
10. dátum uplynutia registrácie odrody,
11. údaj o genetickej modifikácii, ak ide o odrodu geneticky modifikovanú,
12. údaj o majiteľovi šľachtiteľského osvedčenia,

(3) Listina registrovaných odrôd je zoznam odrôd, ktoré sú zapísané v Štátnej odrodovej knihy a ktoré majú platnú registráciu ku dňu zostavenia tohto zoznamu.

(4) Listina registrovaných odrôd obsahuje najmä

1. zoznam registrovaných odrôd druhov, ktorých odrody podliehajú povinnej registrácii,
2. zoznam registrovaných odrôd druhov, ktorých odrody nepodliehajú povinnej registrácii,
3. zoznam krajových odrôd,
4. zoznam odrôd, ktorých registrácia uplynula alebo bola zrušená v roku zostavenia ,
5. opisy odrôd registrovaných v roku zostavenia,
6. zoznam udržiavateľov odrôd a splnomocnených zástupcov udržiavateľov odrôd,
7. deň zostavenia.

(5) Zoznamy registrovaných odrôd druhov uvedených v odseku 4 písm. a) a b) obsahujú tieto údaje:

1. rastlinný druh – latinský názov a slovenský názov,
2. názov odrody,
3. evidenčné čísla osôb uvedených v odseku 4 písm. f),
4. rok registrácie a rok predĺženia registrácie odrody,
5. doplňujúce údaje o odrode, najmä údaje o skorosti, kvalite, o spôsobe jej hospodárskeho využívania a údaj o tom, či odroda je geneticky modifikovaná.

(6) Zoznam registrovaných odrôd druhov uvedených v odseku 4 písm. d) obsahuje tieto údaje:

1. rastlinný druh – latinský názov a slovenský názov,
2. názov odrody,
3. evidenčné číslo udržiavateľa odrody,
4. dátum posledného výdaja množiteľského materiálu odrody uvádzaného na trh.

§ 6

Účinnosť

Táto vyhláška nadobúda účinnosť 1. januára 2007.

1. ) Nariadenie vlády Slovenskej republiky č. ... Z. z., ktorým sa vykonáva registrácia odrôd poľnohospodárskych plodín. [↑](#footnote-ref-2)
2. ) Zákon Národnej rady Slovenskej republiky č. 270/1995 Z. z. o štátnom jazyku Slovenskej republiky v znení neskorších predpisov. [↑](#footnote-ref-3)